I øjeblikket ligger 10 patienter til intensiv behandling på Aalborg Sygehus og regionens øvrige sygehuse. Tallet har været nogenlunde stabilt siden årsskiftet, hvor sæsoninfluenzaen udviklede sig til en epidemi. - Men flere af dem, der er indlagt, er alvorligt syge og kræver blandt andet respiratorbehandling, siger ledende overlæge, professor Henrik Nielsen, Infektionsmedicinsk Afdeling. Region Nordjylland er hårdest ramt af regionerne i Danmark. 19 procent af regionens intensivpladser er belagt med influenza-patienter, og den øgede efterspørgsel på intensivpladser har medført, at Aalborg Sygehus har været nødt til at aflyse enkelte operationer og i nogle tilfælde sende patienter til behandling uden for regionen. Derfor er der nu oprettet fire ekstra intensive senge. - Vi har inddraget en af vore opvågningsstuer til formålet og regner med, at det kan dække behovet, indtil epidemien er overstået, siger centerchef Frank Brøgger, Anæstesi-, Børne- og Kirurgicentret. Flere end 100 nordjyske patienter har været indlagt siden slutningen af december og fire er døde. Det drejer sig om tre mænd og en kvinde i den arbejdsduelige alder. - Der er ikke noget alarmerende over tallene, og ikke anderledes end de andre vintersæsoner, vi har oplevet. Der vil altid forekomme indlæggelser på sygehuse, og har man kroniske sygdomme i forvejen, er man mere svækket, siger Henrik Nielsen. Han vurderer, at epidemien har toppet og vil være overstået i løbet af den næste måneds tid.

Opsummering:
Årets influenzaepidemi lægger pres på Aalborg Sygehus, som nu har oprettet fire ekstra intensive sengepladser til patienter, der er alvorligt syge af influenza.